Predkladacia správa

Predložený Návrh záverečného účtu kapitoly 21 - Ministerstvo zdravotníctva SR za rok 2005 bol vypracovaný v súlade so Smernicou Ministerstva financií SR zo dňa 14. decembra 2005 na vypracovanie návrhov záverečných účtov rozpočtových kapitol, štátnych fondov a na vypracovanie návrhu záverečného účtu verejnej správy za rok 2005 číslo MF/29599/2005-312. Obsahuje hodnotenie výsledkov rozpočtového hospodárenia ústredného orgánu a rozpočtových a príspevkových organizácií v jeho pôsobnosti..
Vláda Slovenskej republiky uznesením č. 963 zo dňa 13. októbra 2004 k Návrhu rozpočtu verejnej správy na roky 2005 až 2007 schválila návrh štátneho rozpočtu a návrh rozpočtov kapitol štátneho rozpočtu na rok 2005. Vládny návrh zákona o štátnom rozpočte bol prerokovaný v orgánoch Národnej rady Slovenskej republiky a schválený dňa 9. decembra 2004 zákonom č. 740/2004 Z.z. o štátnom rozpočte na rok 2005.
V kapitole Ministerstva zdravotníctva Slovenskej republiky bol v štátnom rozpočte na rok 2005 vyčlenený objem finančných prostriedkov v celkovej sume 24 565 498 tis. Sk, z toho v oblasti bežných výdavkov v sume 23 411 326 tis. Sk, čo predstavuje 95,3% z celkového rozpočtu a v oblasti kapitálových výdavkov v sume 1 154 172 tis. Sk, čo predstavuje 4,7% z celkového rozpočtu.
Na mzdy, platy, služobné príjmy a ostatné osobné vyrovnania bolo vyčlenených 781 676 tis. Sk, čo predstavuje 3,18% z celkového rozpočtu a 3,34% z rozpočtu bežných výdavkov. 
Štátom platené poistné na zdravotné poistenie za zákonom určené skupiny osôb v celkovej sume 21 116 200 tis. Sk predstavuje 85,96% z celkového rozpočtu a 90,2% z rozpočtu bežných výdavkov.
V oblasti vedy a výskumu v zdravotníctve bolo schválených 159 762 tis. Sk, čo predstavuje 0,65% z celkového rozpočtu a 0,68% z rozpočtu bežných výdavkov.

Predložený materiál nemá finančný, ekonomický, environmentálny vplyv, vplyv na zamestnanosť ani na podnikateľské prostredie.